รัฐบาลไทย-ข่าวทำเนียบรัฐบาล-นายกรัฐมนตรีติดตามการบริหารจัดการน้ำ และการพัฒนาหนองเล็งทราย แหล่งน้ำธรรมชาติขนาดใหญ่ของจังหวัดพะเยา
วันพุธที่ 12 กุมภาพันธ์ 2563
นายกรัฐมนตรีติดตามการบริหารจัดการน้ํา และการพัฒนาหนองเล็งทราย แหล่งน้ําธรรมชาติขนาดใหญ่ของจังหวัดพะเยา
นายกฯ ติดตามการบริหารจัดการน้ํา-การพัฒนาหนองเล็งทรายแหล่งน้ําธรรมชาติขนาดใหญ่ จ.พะเยา ส่งเสริมให้กลุ่มจังหวัดภาคเหนือเป็นธนาคารน้ําของประเทศ ขอชาวพะเยาช่วยรักษาแหล่งน้ําระบบนิเวศให้คงความสมบูรณ์ เพื่อพัฒนากว๊านพะเยาอย่างยั่งยืน
วันนี้ (12 กุมภาพันธ์ 2563) เวลา 10.30 น. ณ หนองเล็งทราย ตําบลศรีถ้อย อําเภอแม่ใจ จังหวัดพะเยา พลเอก ประยุทธ์ จันทร์โอชา นายกรัฐมนตรีและรัฐมนตีว่าการกระทรวงกลาโหม ตรวจติดตามการบริหารจัดการน้ําและการพัฒนาหนองเล็งทราย ซึ่งเป็นแหล่งน้ําธรรมชาติขนาดใหญ่ของจังหวัด มีพื้นที่รวม 5,563 ไร่ครอบคลุมพื้นที่ 5 ใน 6 ตําบลของอําเภอแม่ใจ บริเวณตอนใต้ของหนองมีฝายน้ําล้น น้ําที่ล้นไหลลงแม่น้ําอิงสู่กว๊านพะเยา ปัจจุบันพื้นที่ส่วนใหญ่ของหนองเล็งทรายมีสภาพตื้นเขิน จังหวัดพะเยาจึงได้จัดทําแผนการพัฒนาหนองเล็งทรายอย่างยั่งยืน โดยเป็นส่วนหนึ่งของโครงการพัฒนากว๊านพะเยา มาตรการสําคัญ ได้แก่ การขุดลอก ก่อสร้างฝายและประตูระบายน้ํา การกําจัดผักตบชวา การพัฒนาแหล่งท่องเที่ยวและสิ่งอํานวยความสะดวกในการท่องเที่ยว รวมทั้งสวนสาธารณะเพื่อการพักผ่อนหย่อนใจ
โอกาสนี้ นายกรัฐมนตรีกล่าวพบปะกับประชาชนตอนหนึ่งว่า หนองเล็งทรายเป็นแหล่งน้ําธรรมชาติขนาดใหญ่ มีพื้นที่รับน้ําฝน 200 ตร.กม. สามารถกักเก็บน้ําได้ 5 ล้าน ลบ.ม. เป็นต้นน้ําที่สําคัญที่จะไหลลงสู่กว๊านพะเยาซึ่งเป็นพื้นที่กลางน้ํา มีพื้นที่รับน้ําฝน 1,464 ตร.กม. ปัจจุบันจากการมีฝายพับได้ทําให้มีความจุเก็บกักเพิ่มเป็น 55.65 ล้าน ลบ.ม. ดังนั้น ต้องช่วยกันดูแลรักษา และพัฒนาระบบบริหารจัดการน้ําให้ได้รับการพัฒนาอย่างยั่งยืน ทั้งการแก้ปัญหาวัชพืช ผักตบชวาและการตื้นเขินเนื่องจากการสะสมของตะกอนดิน การจัดการประมง เพื่อให้เพียงพอต่อความต้องการของประชาชน
สําหรับการดําเนินงานจัดการน้ําจังหวัดพะเยาที่ผ่านมา มีแผนงานจํานวน 1,164 โครงการ พื้นที่รับประโยชน์ 42,253 ไร่ เมื่อดําเนินการแล้วเสร็จสามารถเพิ่มความจุเก็บกักรวมทั้งสิ้น 34 ล้าน ลบ.ม. ครัวเรือนได้รับประโยชน์ 5,044 ครัวเรือน เช่น โครงการอ่างเก็บน้ําน้ําปี้ อันเนื่องมาจากพระราชดําริ เขื่อนป้องกันตลิ่งริมแม่น้ํา จํานวน 5 แห่ง และอ่างเก็บน้ําบ้านห้วยเคียน นอกจากนี้ ยังมีโครงการที่อยู่ระหว่างการดําเนินการ ได้แก่ อ่างเก็บน้ําห้วยรู อันเนื่องมาจากพระราชดําริ อ่างเก็บน้ําแม่เมาะ ประตูระบายน้ําบ้านดอยอิสาน เป็นต้น ทั้งนี้ ต้องส่งเสริมให้กลุ่มจังหวัดภาคเหนือเป็นธนาคารน้ําของประเทศ รวมถึงต้องสร้างความเข้มแข็งให้ได้ทุกลุ่มน้ํา เพื่อนํามาใช้ประโยชน์ในด้านต่าง ๆ
สําหรับการจัดการการท่องเที่ยวในบริเวณกว๊านพะเยาและพื้นที่โดยรอบรวมถึงพื้นที่หนองเล็งทราย นายกรัฐมนตรีกล่าวว่า เพื่อให้มีจุดดึงดูดความสนใจให้นักท่องเที่ยวมาชมมากยิ่งขึ้น จะต้องจัดทําเรื่องอธิบายเชื่อมโยงตั้งแต่ต้นน้ํา กลางน้ํา ปลายน้ํา และประชาสัมพันธ์การท่องเที่ยวทําให้เกิดรูปแบบการสื่อสารที่ทันสมัย เข้าถึงได้ง่าย ซึ่งทั้งหมดที่กล่าวมานี้อยู่ภายใต้โครงการพัฒนากว๊านพะเยาอย่างยั่งยืน จึงอยากให้ชาวพะเยาช่วยกันรักษาแหล่งน้ํา ทั้งหนองเล็งทราย กว๊านพะเยาให้มีความสะอาด อนุรักษ์พันธุ์ปลาท้องถิ่น การรักษาระบบนิเวศให้คงความสมบูรณ์ หากทุกฝ่ายช่วยกันก็จะเป็นการพัฒนากว๊านพะเยาอย่างยั่งยืนแท้จริง
นายกรัฐมนตรีกล่าวต่อไปว่า รัฐบาลมีนโยบายให้ความสําคัญกับการพัฒนาคุณภาพชีวิตของคนในประเทศให้มีคุณภาพชีวิตที่ดี ไม่ว่าจะเป็นเรื่องสุขภาพ การศึกษา โครงสร้างพื้นฐาน รายได้ และการประกอบอาชีพ ว่าจะทําอย่างไรจึงจะทําให้ประชาชนสามารถดํารงชีวิตที่ดีได้ เพื่อลดความเหลื่อมล้ําและสร้างความเป็นธรรมให้เกิดขึ้นในสังคม ในเรื่องระบบดูแลสุขภาพ รัฐบาลให้ความสําคัญกับการใช้ภูมิปัญญาท้องถิ่น การแพทย์แผนไทย การแพทย์พื้นบ้าน และการแพทย์ทางเลือกอื่น ๆ ซึ่งจะต้องมีความสอดคล้องกับวิถีชุมชน วัฒนธรรม จารีตประเพณี ความเชื่อ นําไปสู่การพึ่งตนเองด้านสุขภาพ ให้การส่งเสริมการแพทย์ทุกระบบอย่างเท่าเทียมกัน เพื่อเสริมสร้างความเข้มแข็งของระบบสุขภาพ เกิดการรวมกลุ่มของหมอพื้นบ้าน เกิดการจัดทําองค์ความรู้ของหมอเมืองล้านนา ทั้งการรักษาข้อมูลเกี่ยวกับสมุนไพรต่าง ๆ ตลอดจนการส่งเสริมการปลูกพืชสมุนไพรแก่เกษตรกร เพื่อสามารถนําไปต่อยอดการแปรรูปและสร้างรายได้ให้กับเกษตรกรและประชาชน
ช่วงท้ายนายกรัฐมนตรี ได้ฝากให้ทุกภาคส่วนร่วมมือกันทํางานเพื่อพัฒนาประเทศ พัฒนาจังหวัดพะเยาให้เจริญและมั่นคงในทุกด้าน ทั้งการเกษตร การท่องเที่ยว การต่อยอดภูมิปัญญาท้องถิ่น ซึ่งถือเป็นประเด็นสําคัญที่จะช่วยยกระดับชุมชนของเราให้มีความโดดเด่น แตกต่าง ด้วยการดึงเอกลักษณ์เฉพาะตัวออกมาใช้ให้เกิดประโยชน์ และนําไปสู่การดําเนินงานตามนโยบายไทยนิยมยั่งยืน ที่จะช่วยส่งเสริมศักยภาพในท้องถิ่นให้เป็นที่ยอมรับในวงกว้าง พร้อมทั้งช่วยกันสร้างสรรค์ประโยชน์ให้กับชุมชน สังคมของตนเองให้เจริญก้าวหน้าต่อไป พร้อมกับกล่าวขอบคุณทุกภาคส่วน ทั้งภาครัฐ ภาคประชาชนและภาคเอกชน ที่มีความตั้งใจทุ่มเทในการพัฒนาจังหวัดพะเยาร่วมกัน ขอให้การดําเนินงานมีความต่อเนื่องเพื่อให้เกิดผลลัพธ์ที่มีประสิทธิภาพอย่างแท้จริงและยั่งยืน และร่วมกันสร้างสรรค์พัฒนาบ้านเมืองให้เจริญก้าวหน้าอย่างมั่นคงตลอดไป
-------------------------
กลุ่มประชาสัมพันธ์และเผยแพร่ สํานักโฆษก